b"\n_START_ARTICLE_\nParapercis snyderi\n_START_SECTION_\nDescripci\xc3\xb3\n_START_PARAGRAPH_\nFa 11 cm de llarg\xc3\xa0ria m\xc3\xa0xima i \xc3\xa9s de color de gris a vermell\xc3\xb3s al dors, blanc al ventre i amb les vores de les escates grises. Presenta una s\xc3\xa8rie de 5 franges de color marr\xc3\xb3 fosc i en forma de U al dors; una s\xc3\xa8rie de 9 punts o bandes curtes a la part inferior del cos, els quals poden \xc3\xa9sser negrosos, vermellosos o grocs foscos; petites taques vermelloses (una per escata) escampades al llarg dels flancs i a les galtes; una l\xc3\xadnia blava iridescent i p\xc3\xa0l\xc2\xb7lida al costat del musell i una altra d'igual a sota dels ulls; llavis amb taques fosques i grans; un punt negr\xc3\xb3s i medioventral a l'istme; la vora de la barbeta, per sota del llavi inferior, de fosca a negrosa; l'\xc3\xa0rea espinosa de l'aleta dorsal pot \xc3\xa9sser completament negra, tot i que, normalment, \xc3\xa9s negrosa amb grans taques groguenques p\xc3\xa0l\xc2\xb7lides a la part exterior; aleta dorsal amb fileres de punts taronges amb les vores negres; aleta anal amb una filera de punts vermells, una l\xc3\xadnia submarginal vermella i un puntet negre a la pen\xc3\xbaltima membrana; i aleta caudal amb petits punts negrosos, taronges foscos, vermells o, sovint tamb\xc3\xa9, blancs. 5 espines i 20-21 radis tous a l'aleta dorsal i 18 radis tous a l'anal. 13-15 (rarament 13, normalment 14) radis a les aletes pectorals. La membrana que acompanya la darrera espina de l'aleta dorsal es troba unida a la base del primer radi tou. 38-43 escates a la l\xc3\xadnia lateral. Al voltant de 4 escates predorsals. Escates ctenoides a les galtes (en 4 fileres horitzontals). Al voltant de 2-4 + 7-10 branquiespines. 8 dents canines a la part davantera de la mand\xc3\xadbula inferior. Pres\xc3\xa8ncia de dents palatines. Vora superior del subopercle amb una espina prominent i aguda.\n_START_SECTION_\nReproducci\xc3\xb3\n_START_PARAGRAPH_\n\xc3\x89s un reproductor pel\xc3\xa0gic, de fecundaci\xc3\xb3 externa i hermafrodita proterog\xc3\xadnic (abans femella i despr\xc3\xa9s mascle).\n_START_SECTION_\nAlimentaci\xc3\xb3\n_START_PARAGRAPH_\nEl seu nivell tr\xc3\xb2fic \xc3\xa9s de 3.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix mar\xc3\xad, associat als esculls de corall (fins als 25 m de fond\xc3\xa0ria) i de clima subtropical, el qual viu al Pac\xc3\xadfic occidental: les \xc3\xa0rees sorrenques amb llim properes als esculls des del sud del Jap\xc3\xb3 fins a Austr\xc3\xa0lia (Queensland i Austr\xc3\xa0lia Occidental), incloent-hi Corea del Nord, Corea del Sud, la Xina continental (com ara, Hong Kong), Taiwan, Tail\xc3\xa0ndia, Mal\xc3\xa0isia, Indon\xc3\xa8sia, les illes Filipines, Papua Nova Guinea i Nova Caled\xc3\xb2nia.\n_START_SECTION_\nObservacions\n_START_PARAGRAPH_\n\xc3\x89s inofensiu per als humans."